Postin kaikki palvelut toimivat viimein.

Postin palvelut ovat sunnuntaina joutuneet merkittäviin ongelmiin. Tomi Vuokola/AL

Postin sunnuntaiset ongelmat ovat ohi. Posti tiedotti asiasta hieman ennen puolta neljää sunnuntaina.

Ongelmia aiheutti teknologiayritys Tiedon lauantain ja sunnuntain välisenä yönä alkanut tietoliikennehäiriö. Vika on nyt saatu korjattua ja kaikki palvelut ovat käytössä normaalisti.

– Kiitos kaikille asiakkaillemme kärsivällisyydestä. Olemme erittäin pahoillamme harmeista, joita tämä häiriö aiheutti, Sampsa Karjalainen Postin ICT:stä sanoo tiedotteessa.

– Tieto teki viikonloppuna järjestelmiimme päivityksiä, joissa ilmeni yllättäviä ongelmia. Järjestelmiä ja palveluja käynnistetään nyt uudelleen ja siitä saattaa vielä aiheutua lyhytaikaisesti pientä hitautta. Ongelma saatiin kuitenkin ratkaistua tiiviissä yhteistyössä.

Monia ongelmia

Postin palveluissa oli sunnuntaina laajoja tietoliikenneongelmia, jotka vaikuttivat muun muassa sanomalehtien varhaisjakeluun. Osa sanomalehdistä jäi jakamatta ja osa saattoi tulla viiveellä viiveellä, Posti tiedotti aamulla.

Iltapäivällä hieman ennen kello 14 Posti kertoi, että 95 prosenttia aamun sanomalehdistä on saatu jaettua.

Postin mukaan tietoliikenneongelmien taustalla on palveluntarjoajan Tiedon häiriö.

Tietoliikenneongelmat vaikuttivat myös osaan Postin pakettiautomaateista sekä Postin palvelupisteiden toimintaan. Myös Postin verkkosivut olivat nurin.

Puhelinpalvelu ruuhkautui

Ongelmat vaikuttivat myös Postin asiakaspalveluun. Posti.fi:tä koskevien ongelmien vuoksi asiakaspalvelun chat-linjat eivätkä lomakkeet olleet toiminnassa, joten myös Postin puhelinpalvelu ruuhkautui.

– Olemme erittäin pahoillamme tilanteesta ja asiakkaillemme mahdollisesti aiheutuvista vaikutuksista. Tietoliikenneongelmaa ratkaistaan parhaillaan ja tiedotamme lisää heti tilanteen tarkentuessa, Postin häiriötiedote sanoi aiemmin sunnuntaina.